Veronika Kalmus

Veronika Kalmus (kuni 2. septembrini 1995 Veronika Teder; sündinud 8. juunil 1973 Elvas) on eesti kabetaja ja sotsioloog.

Tema peamised uurimisteemad on ühiskondlikud muutused; traditsioonilise ja uue meedia kasutamine; sotsiaalsed ja meediapõlvkonnad; sotsialiseerumine; laste meediakasutus ja selle sotsiaalne vahendamine ning väärtushinnangud.

Haridustee 
Kalmus õppis aastatel 1980–1987 Elva Keskkoolis ja 1987–1991 Elva 2. Keskkoolis (lõpetas kuldmedaliga) ning aastatel 1991–1995 Tartu Ülikooli filosoofiateaduskonnas sotsioloogia erialal (lõpetas cum laude). 

1998. aastal kaitses ta Oslo Ülikoolis meediauuringute magistrikraadi väitekirjaga "Estonian ABC-Books 1900–1997: Reflections of Cultural and Ideological Changes" ("Eesti aabitsad 1900–1997 kultuuriliste ja ideoloogiliste muutuste peegeldajatena", juhendajad Marju Lauristin ja Wenche Vagle) ning 2003. aastal Tartu Ülikoolis sotsioloogia doktorikraadi väitekirjaga "School Textbooks in the Field of Socialisation" ("Kooliõpikud sotsialisatsiooniväljal", juhendaja Marju Lauristin).

Töökäik 
Veronika Kalmus oli aastatel 1991–1992 Tartu Ülikooli haridussotsioloogia labori laborant. Aastatel 1999–2005 töötas ta meedia ja kommunikatsiooni õppetooli teadurina, 2005–2009 meediauuringute dotsendina ning 2009–2014 meediauuringute professorina. Alates 2015. aastast on ta sotsioloogiaprofessor ja sotsioloogia doktoriõppekava programmijuht.

Tunnustus 
2001 Kasvatusteaduslike tööde riikliku konkursi teadustöö preemia artikli "Õpikudiskursus muutuvas ühiskonnas" eest (kogumikus "Kõnelev ja kõneldav inimene")
2008 Vabariigi Presidendi Kultuurirahastu Noore teadlase preemia 
2009 Eesti Noorsoo Instituudi preemia parima doktoritöö juhendamise eest 
2010 Ameerika Balti Uuringute Assotsiatsiooni Vitolsi auhind ajakirja Journal of Baltic Studies 40. aastakäigu parima artikli eest (koos Triin Vihalemmaga) 
2012 Eesti Vabariigi teaduspreemia nominent sotsiaalteaduste valdkonnas 
2017 Tartu Ülikooli aumärk 
2019 valiti Academia Europaea liikmeks (filmi-, meedia- ja visuaaliuuringute sektsioon)
2022 riiklik preemia parima teadustöö eest

Teadusorganisatsiooniline tegevus 
Kalmus on alates 1999. aastast Eesti Lugemisühingu, 2002. aastast Rahvusvahelise Meedia ja Kommunikatsiooni Uurimise Assotsiatsiooni (IAMCR) ja 2004. aastast Internetiuurijate Assotsiatsiooni (AoIR) liige. 2005. aastast kuulub ta Euroopa Sotsioloogia Assotsiatsiooni (ESA), 2006. aastast Balti Meediauurijate Assotsiatsiooni ning 2007. aastast on ta Euroopa Komisjoni sõltumatu ekspert infoühiskonna ja meedia alal. 

Alates 2007. aastast on Kalmus ka rahvusvahelise uurimisvõrgustiku EU Kids Online Eesti töörühma juht, 2009. aastast Euroopa Kommunikatsiooniuuringute ja -Hariduse Assotsiatsiooni (ECREA) liige, 2011. aastast Eesti Sotsioloogide Liidu asepresident ja 2018. aastast Balti Uuringute Edendamise Assotsiatsiooni (AABS) liige. 

Kalmus kuulub mitme teadusajakirja (Cyberpsychology: Journal of Psychosocial Research on Cyberspace, Ariadne Lõng, Eesti Haridusteaduste Ajakiri ja Russian Psychological Journal) toimetuskolleegiumi.  

2019. aastal valiti ta Euroopa Akadeemia (Academia Europaea) filmi-, meedia- ja visuaaliuuringute sektsiooni liikmeks.

Kabetajana
Ta on kaheksakordne Eesti naiste meister Vene kabes (1989–1990, 1992–1993, 1995, 1997 ja 1999–2000). 

1991. aastal võitis ta samal alal NSV Liidu noorte meistrivõistlused.

Viited

Välislingid

Veronika Kalmus Eesti Teadusinfosüsteemis

Veronika Kalmus Google Scholaris
Veronika Kalmus ResearchGate'is
Veronika Kalmus Academia.edu-s

Eesti sotsioloogid
Eesti kabetajadTartu Ülikooli sotsiaalteaduste valdkonna professorid
Tartu Ülikooli filosoofiateaduskonna vilistlased
Sündinud 1973